P6_TA(2007)0037

Трансевропейската транспортна мрежа

Резолюция на Европейския парламент относно Специален доклад № 6/2005 на Европейската сметна палата относно Трансевропейската транспортна мрежа (TEN-T) (2006/2238(INI))

Европейският парламент,

- като взе предвид специален доклад № 6/2005 на Европейската сметна палата относно Трансевропейската транспортна мрежа (TEN-T), заедно с отговорите на Комисията [1],

- като взе предвид член 248, параграф 4, алинея втора, член 276, параграф 3 и член 280, параграф 5 от Договора за ЕО,

- като взе предвид работния документ на комисията по бюджетен контрол по въпроса [2],

- като взе предвид резолюцията си от 26 Октомври 2006 г. относно проекта на общия бюджет на ЕС за 2007 финансова година [3],

- като взе предвид член 45 от своя правилник,

- като взе предвид доклада на комисията по бюджетен контрол и становището на комисията по транспорт и туризъм (A6-0022/2007),

1. Приветства тясното и конструктивно сътрудничество между Комисията и Сметната палата относно програмата за TEN-T;

2. Приветства точния анализ и яснота на специалния доклад и отбелязва, че споделя повечето от тревогите на Европейската Сметна палата и подкрепя повечето нейни предложения;

3. Отбелязва предприетите от Комисията коригиращи действия, изразяващи се, наред с другото, в изменение през 2004 г. на уреждащите материята регламенти на Съвета, като същевременно са взети под внимание някои по-ранни заключения на Европейската сметна палата;

4. Изтъква, че новата финансова рамка за периода 2007—2013 г. ще окаже значително въздействие върху TEN-T, тъй като договорената сума съставлява приблизително 40 % от сумата, посочена в първоначалното предложение на Комисията от 14 юли 2004 г. (COM"(2004)0475), в което за TEN-T беше предложена сума в размер на 20350 милиона EUR за периода от 2007 г. до 2013 г., докато според финансовата рамка бяха предоставени на разположение едва 8013 милиона EUR; вследствие на това счита, че подборът, определянето на приоритетите и осигуряването на ефективно изпълнение на проектите ще придобият още по-голямо значение;

5. Изразява съжаление за оскъдното увеличение на наличните бюджетни кредити за TEN-T;

6. Изразява загриженост за бавното изпълнение на приоритетните проекти по TEN-T;

7. Счита, че Комисията трябва допълнително да подобри сътрудничеството с държавите-членки при извършването на подбор на приоритетни проекти на национално и европейско равнище;

8. Счита, че е важно проектите, които не са приключени по график, да бъдат обект на по-строги проверки, като се предвиди възможност за прехвърляне на субсидии съгласно индикативната многогодишна програма към проекти, които напредват по-бързо;

9. Подчертава значението, което има осъществяването на подходящ контрол на проектите, в т.ч. извършването на проверки на място от Комисията;

10. В тази връзка приветства първите годишни доклади за дейността на европейските координатори [4] и изразява съгласие със заключението на Комисията, че един евентуален неуспех за завършване на изграждането на трансевропейската транспортна мрежа като цяло би довел до загуба на стопанска конкурентноспособност;

11. Призовава държавите-членки да разработят интегрирана политика в областта на транспортните мрежи, за да се гарантира правилното функциониране на трансевропейската транспортна мрежа и ефикасността на националните мрежи и да се подкрепи подход на европейска добавена стойност, вместо да се водят битки за принципа на "справедлив дял";

12. Подчертава, че подборът на европейски транспортни проекти трябва да се извършва въз основа на подробни проучвания, в които на съвсем ранен етап се извършва оценка на необходимостта от конкретен проект;

13. Отбелязва, че наличието на европейски координатор като цяло е оказало положително въздействие за засилване на координацията между държавите-членки и е показало необходимостта от създаване на общи структури за планиране и управление;

14. В тази връзка подчертава, че наличните пари съгласно финансовата рамка за периода 2007—2013 г. следва да се разпределят, като се отчитат забележките, анализите и препоръките на европейските координатори;

15. Отправя искане към Комисията, при създаване на нормативната уредба относно съдържанието на докладите на европейските координатори, да изясни процедурата за тяхното назначаване;

16. Счита, че при сегашните финансови условия следва да се отдава предпочитание на трансграничните раздели на приоритетни проекти с висока добавена стойност за Общността и на някои големи "пунктове на задръствания", с цел да се окаже значителен принос за завършване на изграждането на една трансевропейска, взаимносвързана и интероперативна транспортна мрежа; в тази връзка приветства споразумението за сътрудничество с Европейската инвестиционна банка (ЕИБ);

17. Призовава Комисията да продължи усилията си за установяване на ясни нормативни уредби и процедури, за да се гарантира извършването на строг контрол и изчерпателна оценка на проекти и програми, както и да изготви подробен списък с ясни критерии, които да позволяват прозрачност при определянето на приоритета на проектите;

18. Подчертава необходимостта от изясняване на определенията на термините "проучвания" и "работи" чрез хармонизиране на структурата за описание на работи и чрез стандартизиране на изискванията за изготвяне на технически и финансови доклади;

19. Счита, че е изключително важно при подбора или оценката на проекти да се ползва опитът на външни експерти и на ЕИБ и да се насърчава обмяната на опит и информация с ГД "Регионална политика";

20. Настоятелно приканва Комисията да установи ясно и прозрачно разделение на институционалните отговорности и да определи рамка за съгласуване на дейностите между ГД "Регионална политика" и ГД "Енергетика и транспорт", за да се избягва двойно финансиране на едни и същи проекти; счита, че е добра практика да има ясни споразумения между държавите-членки и Комисията относно разделянето на финансирането от различни източници на ЕС;

21. Застъпва идеята за създаване на единно звено за управление на проектите, което да съсредоточава работата си върху основната дейност в процеса, да поддържа централизирана информация, да улеснява упражняването на по-добър контрол от Комисията и да подобрява съгласуването на различните правни, административни и технически въпроси между участващите държави-членки; счита, че наличието на единно звено, отговарящо за управлението на проектите, би могло да намали риска от двойно финансиране;

22. Отбелязва, че получаването от крайните бенефициенти на извършваните от Комисията плащания е отнемало прекомерно дълго време; поради това призовава паричните плащания да се извършват бързо и ефективно; в тази връзка, създаването на механизъм за извършване на преки плащания от Комисията на бенефициентите би могло да се окаже по-добро решение;

23. Счита, че съгласуването на проектите по TEN-T има съществено значение, особено в случай на трансгранични проекти, и изразява надежда, че обявеното от Комисията създаване на изпълнителна агенция по TEN-T може да допринесе за изпълнението на проектите по TEN-T; изтъква, че Комисията следва да представи на Европейския парламент доклад за напредъка на дейността и възможната бъдеща добавена стойност на изпълнителната агенция TEN-T преди гласуването на първо четене на бюджета за 2008 г.;

24. Изтъква, че, съгласно член 3, параграф 1 от Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността [5], се изисква приходно-разходен анализ, при който се вземат предвид няколко фактора, преди да се отправи искане за създаване на изпълнителна агенция; изразява съжаление, че Комисията не е могла още в началото да представи на Европейската сметна палата задоволителен приходно-разходен анализ за създаването на изпълнителна агенция; продължава да изразява съмнения, наравно с Европейската сметна палата, по повод на качеството на преработения вариант на приходно-разходния анализ относно възлагането на външни изпълнители на управлението на финансовата подкрепа на Общността за мрежите TEN-T; призовава Комисията в бъдеще да иска от Европейската сметна палата положително становище относно приходно-разходните анализи, преди да отправя искане до бюджетните органи за създаване на изпълнителна агенция;

25. Изразява съжаление, че щатното разписание на ГД "Енергетика и транспорт" не отразява по по-подходящ начин обстоятелството, че 54 % от нейния бюджет касае TEN-T, а същевременно едва 5% от работещите в нея служители работят в тази област;

26. Подчертава използването на съвременни системи за контрол на проекти (GPS) и обмяната на добри практики в областта на системите за контрол на изпълнението на проекти;

27. В тази връзка отбелязва планираното създаване на изпълнителна агенция през 2007 г., чийто персонал според Комисията ще се състои от осем командировани длъжностни лица от Комисията, 32 срочно наети служители (агенция) и 48 извънщатни служители; отбелязва също, че прогнозните разходите за създаване на агенцията възлизат на 78,6 милиона евро;

28. Подчертава обстоятелството, че (съ-)финансирането на TEN-T следва да се извършва по прозрачен начин, поради което следва да се гарантира редовно предоставяне на информация на Европейския парламент и гражданите;

29. Приканва Европейската сметна палата да извърши проверка, в подходящо време преди 2009 г., на ефективността на изпълнителните агенции и да докладва резултатите от проверката пред комисията по бюджетен контрол;

30. Възлага на своя председател да предаде настоящата резолюция на Съвета, Комисията и Европейската сметна палата.

[1] ОВ С 94, 21.4.2006 г., стр. 1.

[2] PE 374.326v02-00.

[3] Приети текстове, P6_TA(2006)0451.

[4] http://ec.europa.eu/ten/transport/coordinators/index_en.htm.

[5] ОВ L 11, 16.1.2003 г., стр. 1.

--------------------------------------------------